钦定古今图书集成/明伦汇编/官常典/第212卷 > 李蔚
## 钦定古今图书集成/明伦汇编/官常典/第212卷 > 李蔚

按《唐书》本传，“蔚字茂休，系本陇西。举进士，书判㧞萃
皆中，拜监察御史，擢累尚书右丞。懿宗惑浮屠，常饭
万僧，禁中自为赞呗，蔚上疏切谏，引狄仁杰、姚元崇、
辛替否所言，讥病时弊。帝不听，但以虚礼褒答。俄拜
京兆尹、太常卿，出为宣武节度使，徙淮南。代还，民诣
阙请留，诏许一岁。僖宗乾符初，以吏部尚书同中书”
门下平章事，罢为东都留守。河东乱，杀其帅崔季康，
用邠宁、李侃代之，士不附。以蔚尝在太原府，有惠政，
为人所怀。拜河东节度使、同平章事，至镇三日卒。始，
懿宗“成安国祠，赐宝座二，度高二丈，构以沉檀，涂髹，
镂龙凤葩花，金扣之上施复坐，陈经几，其前四隅立
瑞鸟神人，高数尺，磴道以升。前被绣”囊锦襜，珍丽精
绝。咸通十四年春，诏迎佛骨凤翔。或言：昔宪宗尝为
此，俄晏驾。帝曰：“使朕生见之，死无恨。”乃以金银为刹，
珠玉为帐，孔鹬周饰之，小者寻丈，高至倍。刻檀为檐
注陛，墄涂黄金，每一刹，数百人举之。香舆前后系道，
缀珠瑟瑟幡盖残彩以为幢节，费无赀限。夏四月，至
长安，彩观夹路，其徒导卫，天子御安福楼迎拜，至泣
下。诏赐两街僧金币，京师耆老及见元和事者，悉厚
赐之。不逞小人，至断臂指，流血满道。所过乡聚，皆裒
土为刹，相望于涂，争以金翠文饰，传言“刹悉震摇，若
有光景”云。京师高赀相与集，大衢作缯台，缦阙，注水
银为池，金玉为树木，聚桑门，罗像，考鼓鸣螺继日夜。
锦车绣舆，载歌舞从之。秋七月，帝崩。方人主甘心笃
向如蔚言者甚多，皆不能救。僖宗立，诏归其骨，都人
耆耋辞饯，或呜咽流涕。